
     Muzeálna slovenská spoločnosť v Martine  ( ďalej MSS ) realizovala v roku 1993 prieskum záujmu o kurzy – školenia kronikárov  miest a obcí SR. Bol súčasťou získania informácií o stave vedenia kroník v Slovenskej republike. Na základe prieskumu bola  zostavená databanka údajov o mestách a obciach, ktoré majú záujem vyslať kronikárov na stáže-  školenia k rozšíreniu poznatkov v tejto kategórii činností, ktorá vyplýva zo  zákona SNR SR o obecnom zriadení.
     Vychádzajúc aj z poznatkov a hodnotení celoslovenských súťaží kroník miest a obcí SR a monografií „SLOVENSKÁ  KRONIKA“ dovoľujem si Vás osloviť ako  vedúca Sekcie kronikárstva a regionalistiky MSS na Slovensku , ale ako aj predsedníčka Kronikárskej rady Vlastivedného odboru Matice slovenskej (ďalej VlO MS) v záujme skvalitnenia kronikárskej práce, ako aj poskytnutie odbornej pomoci pre kronikárov a oboznámiť Vás o vzdelávaní  pre kronikárov.
      Problematika kronikárstva je rozsiahla a závažná a doteraz realizované školenia v rámci okresov nepriniesli vždy dostatočné o žiaduce výsledky. Tieto školenia sú 4 – 6 hodinové, s pomerne veľkým počtom účastníkov -  nedávajú možnosť individuálnej prezentácie.. Boli, príp.sú zamerané len na osvojenie si  „abecedy kronikárskej práce“, - základné informácie a preto nemohli zabiehať do podrobností. Pri zvýšenom záujme o poznanie regionálnej histórie a z toho vyplývajúcich aktivít miestnej samosprávy, smerujúcich  nielen ku skvalitneniu  práce kronikárov, ale aj príprave a realizácii pamätných izieb, vlastivedných a propagačných  publikácií, monografií miest a obcí a pod.,  je nutné z kronikárov vychovať všestranne orientovaných vlastivedných pracovníkov, ktorí by požiadavky samosprávy miest a obcí mohli kvalitne, v duchu 21.storočia v plnom rozsahu plniť.
           V programe sú odborné prednášky zamerané na metodiku písania kroník, všeobecnú kultúrno-historickú, vlastivednú a národopisnú časť, s ponukou rešeršných poradenských a konzultačných služieb, s ponukou pomoci pri vyhľadávaní pramennej dokumentácie tvorbe  monografií, publikácii o meste/obci a i. Účastníci školení majú k dispozícii bohatú knižnicu s odbornou literatúrou, ale aj ročné zápisy kroník, ktoré kronikári v DOMOVINE v Martine nechávali v archív. Kronikári dostávajú dostatočný priestor aj na prezentovanie vlastných skúseností a poznatkov.  Školenia sú  2-dňové, so zabezpečením ubytovania, stravovania v peknom prírodnom prostredí v blízkosti Múzea slovenskej dediny v Jahodníckych hájoch v Martine. V cene  sú zahrnuté  materiály, ako aj doplnkové služby -  ubytovanie, stravovanie, prepravné v rámci exkurzie.  Cena  pre účastníka: 
         Počet účastníkov takýchto stretnutí je  max. l0, čo dáva priestor počas 2 dní  práve aj na individuálnu možnosť komunikácie s lektormi, ale aj vzájomne medzi sebou. Nezanedbateľná je aj možnosť priamej informovanosti  o centrálnych kultúrnych a dokumentačných zariadeniach v Martine, ako Centre národnej kultúry Slovenska – Matica slovenská, Slovenská národná knižnica, Slovenská národné múzeum, Národný cintorín a i.
     Kronika zachytáva históriu mesta, či obce, je obrazom života, osudov a udalostí určitého spoločenstva, daného prostredia a preto kronikárstvo by nemalo byť len zhromažďovanie údajov, ich prepis, ale hlbší ponor do dejín a súčasného diania mesta, obce a ich blízkeho okolia.
     Nemenej dôležitá je aj osobnosť kronikára, jeho práca je nielen záslužná, ale aj ťažká, náročná a zodpovedná. Stať sa  a byť dobrým kronikárom, je nielen snaha, ale aj česť a hrdosť.

Pre kronikárov sme otvorili aj „mini právnu“ poradňu – honorovanie, preukazy kronikárov, zmluvy o spolupráci, bádateľské listy, menovacie dekréty pre kronikárov, styk s podnikateľskými subjektmi, s mestským, obecným zastupiteľstvom pri získavaní informácií pre ročné zápisy a pod.
     Súčasná doba priniesla mnoho nových podnetov do kronikárskej práce. Zmenila sa  formálna a obsahová stránka písania kroník, ale aj riešenie legislatívnej problematiky kronikárstva.  V súčasnej dobe  v Martine pripravujeme vydanie novej príručky pre kronikárov  „VADEMECUM  KRONIKÁRA“, v  ktorej budú zakomponované aj praktické skúseností kronikárov, ktoré na týchto kurzoch-školeniach vo  vzájomnom dialógu – kronikári, lektori –(historici, etnografi ) riešime. . Zaujímavý je aj blok „Osobnosť kronikára“ s výkladom hlavne osobnostných a empatických predpokladov úspešného zvládnutia práce – funkcie kronikára.

Školenia v Martine sú pre začiatočníkov, ale aj pre tých, ktorí už kroniku píšu. Sú základom, ale aj nadstavbou  kronikárskeho vzdelávania,  realizujú sa v peknom a príjemnom prostredí so zabezpečením ubytovania a stravovania.
Okrem toho kronikár získa  OSVEDČENIE  o absolvovaní takéhoto kurzu – školenia kronikárov miest a obcí SR.

      Od r. 1993 školenia kronikárov organizovala   DOMOVINA v Martine v spolupráci s Muzeálnou slovenskou spoločnosťou.   
V súčasnej dobe od r. 2015  tieto školenia realizuje Vlastivedný odbor  Matice slovenskej v Martine.
    Veríme. Že  vyjdete v ústrety  svojmu kronikárovi a že máte záujem, aby Vaša kronika splnila svoj účel, aby Váš kronikár získal čo najviac skúseností, aby prezentoval svoje mesto,  obec, pretože kronika  nie je obrazom múdrosti  len kronikára, ale predovšetkým obrazom mesta, obce a všetkých obyvateľov.
            Tešíme sa na vzájomnú spoluprácu.

